《次韵种道行衙赏莲花》
宋代·郑侠

城中势利如聚蛙，聒聒鼓闹穷两衙。
忽闻携樽命真赏，如见地涌金莲花。
况兹危亭跨高爽，极目四顾穷天涯。
红蕖缭绕几数亩，盛妆翠盖相撑拿。
与肩不换足已到，咫尺毕彼穷幽遐。
居之自可换凡骨，不必饮露餐朝霞。
堂堂露衢不户牖，非此非彼无追赊。
幸时有酒共酩酊，不尔一啜先春茶。
楸枰小小较胜负，往往笑语成欢哗。
归来清风恐飘帽，月影已向西楼斜。
长舒两脚就枕簟，一觉已听清晨笳。

作者简介：（1041—1119）福州福清人，字介夫，号大庆居士、一拂居士。英宗治平四年进士。调光州司法参军。秩满入京，对王安石言新法不便。久之，监安上门。神宗熙宁七年，久旱不雨，流民扶携塞道，绘流民图上之，奏请罢新法，次日，新法罢去者十有八事。吕惠卿执政，又上疏论之，谪汀州编管，徙英州。哲宗立，始得归。元符七年，再贬英州。徽宗立，赦还，复故官，旋又为蔡京所夺，遂不复出。有《西塘集》。